Parlamentul  României

[image: image2.png]FOMANIA




	Comisia pentru buget, finanţe şi bănci
	
	Bucureşti,        
Nr. 22/652/22.12.2009


Biroul Permanent

al

Camerei  Deputaţilor

Vă înaintăm, alăturat, propunerea legislativă privind acordarea de despăgubiri sau compensaţii financiare cetăţenilor români, victime ale stării de război din 1944, pentru bunurile distruse de către armatele străine ce au invadat Podişul Transilvaniei,  cu care comisia noastră a fost sesizată în fond cu adresa Biroului Permanent nr.PL.x 605 din 16 noiembrie 2009.
	PREŞEDINTE,

Viorel Ştefan


Parlamentul  României

	Comisia pentru buget, finanţe şi bănci
	
	Bucureşti,    
Nr. 22/ 652/22.12.2009


RAPORT

asupra propunerii legislative privind acordarea de despăgubiri sau compensaţii financiare cetăţenilor români, victime ale stării de război din 1944, pentru bunurile distruse de către armatele străine ce au invadat Podişul Transilvaniei
Cu adresa nr.PL.x. 605 din 16 noiembrie 2009, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu  propunerea legislativă privind acordarea de despăgubiri sau compensaţii financiare cetăţenilor români, victime ale stării de război din 1944, pentru bunurile distruse de către armatele străine ce au invadat Podişul Transilvaniei.
La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, avizul negativ al Comisiei juridice, de disciplină şi imunităţi şi avizul negativ al Comisiei pentru drepturile omului, culte şi problemele minorităţilor naţionale.
              Prezentul proiect de Lege are ca obiect de reglementare  instituirea cadrului normativ pentru acordarea de despăgubiri sau compensaţii cetăţenilor români, victime ale stării de război din 1944, pentru bunurile distruse de către armatele străine ce au invadat Podişul Transilvaniei.


     În şedinţa de comisie, membrii acesteia au analizat propunerea legislativă şi au hotărât respingerea acesteia, deoarece:

               Pentru construcţiile cu destinaţii de locuinţe, anexe gospodăreşti şi utilităţi sau pentru animale se vor acorda despăgubiri evaluate după fişele imobilelor bombardate în 1945, precum şi în conformitate cu preţul animalelor din acea perioadă, evaluări actualizate.
               Iniţiatorul propune ca statul român să îşi asume asume răspunderea pentru faptele internaţionale ale altor state, în condiţiile în care nu există o regulă de drept internaţional în acest sens.
    România a decis acordarea de despăgubiri cetăţenilor români ale căror bunuri au fost sechestrate, reţinute sau care au rămas în basarabia, Bucovina de Nord şi Ţinutul Herţa, respectiv cetăţenilor români pentru bunurile trecute în proprietatea statului bulgar în urma aplicării Tratatului dintre România şi Bulgaria, semnat la Craiova la 7 septembrie 1940.
Iniţiatorul propune ca persoanele care au fost nevoite să se refugieze, respectiv cele persecutate pe motiv de etnie, opinie politic sau religie, să beneficieze de dispoziţiile Decretului-lege nr.118/1990 privind acordarea unor drepturi persoanelor persecutatedin motive politice de dictatura instarată cu începere de la 6 martie 1945, precum şi cele deportate în străinătate ori constituite în prizonieri, republicat, cu modificările şi completările ulterioare.
Iniţiatorul însuşi recunoaşte faptul că răspunderea pentru prejudiciile materiale şi morale suferite nu revine statului român, prin dispoziţia art.5 ale propunerii legislative prin care propune Guvernului să iniţieze un tratat cu Republica Ungară, Republica Federală Germania şi Federaţia Rusă, pentru recuperarea despăgubirilor acordate în baza propunerii legislative.

Propunerea legislativă nu ţine cont de dispoziţiile art.11 din Constituţia României, republicată, în temeiul căruia dreptul internaţional este respectat de către statul român.
Iniţiatorul nu precizează sursele financiare aplicării măsurilor propuse, încălcând dispoziţia art.138 alin. (5) din Constituţia României, republicată, care prevede că „ Nici o cheltuială bugetară nu poate fi aprobată fără stabilirea sursei de finanţare ” şi art.15 alin.(1) din Legea privind finanţele publice nr.500/2002, cu modificările ulterioare.
Angajarea de cheltuieli suplimentare de la bugetul de stat trebuie să ţină cont de presiunile şi riscurile determinate de evoluţia economică internă şi externă.
Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat  33  deputaţi, din totalul de 33 membri ai comisiei.
Raportul comisiei a fost adoptat  cu  unanimitate de voturi. 
Propunerea legislativă a fost respinsă de Senat în şedinţa din 11 noiembrie 2009.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterii propunerii legislative privind acordarea de despăgubiri sau compensaţii financiare cetăţenilor români, victime ale stării de război din 1944, pentru bunurile distruse de către armatele străine ce au invadat Podişul Transilvaniei, în şedinţa din data de 22 decembrie  2009, comisia propune supunerea spre dezbaterea şi adoptarea Plenului Camerei Deputaţilor a unui raport de respingere.
	PREŞEDINTE,

 Viorel Ştefan
	SECRETAR,

Iuliu Nosa


Consilier parlamentar:
   Luminiţa Ghiorghiu    

